ΚΑΝΟΝΙΣΜΟΣ (ΕΟΚ) αριθ. 3296/80 ΤΗΣ ΕΠΙΤΡΟΠΗΣ της 17ης Δεκεμβρίου 1980 περί τροποποιήσεως του κανονισμού (ΕΟΚ) αριθ. 2314/72 "περί ορισμένων διατάξεων στον τομέα της εξετάσεως της καλλιεργητικής συμπεριφοράς ποικιλιών αμπέλου κατ' ακολουθία της προσχωρήσεως της Ελλάδος"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την πράξη προσχωρήσεως της Ελλάδος και ιδίως το άρθρο 146 παράγραφος 2,

Εκτιμώντας:

ότι ο κανονισμός (ΕΟΚ) αριθ. 2314/72 της Επιτροπής(1) προβλέπει ορισμένες διατάξεις σχετικές με την εξέταση της καλλιεργητικής συμπεριφοράς των ποικιλιών αμπέλου-

ότι η πράξη προσχωρήσεως της Ελλάδος, τροποποιώντας τον κανονισμό (ΕΟΚ) αριθ. 347/79 του Συμβουλίου που αφορά τους γενικούς κανόνες σχετικά με την κατάταξη των ποικιλιών αμπέλου(2), προβλέπει συγχρόνως στο παράρτημα II δεύτερο μέρος υπό Α1) "Οίνος" σημείο 2, τροποποίηση του κανονισμού (ΕΟΚ) αριθ. 2314/72 για να ληφθούν υπόψη και οι ποικιλίες σταφυλών προς ξήρανση- ότι είναι ήδη αναγκαίο να συμπληρωθεί αυτός ο τελευταίος κανονισμός, ιδίως προβλέποντας ειδικούς τρόπους εξετάσεως της καλλιεργητικής συμπεριφοράς των ποικιλιών αμπέλου σταφυλών προς ξήρανση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2314/72 τροποποιείται ως εξής:

1. Στο άρθρο 2 παράγραφος 4, παρεμβάλλεται το ακόλουθο κείμενο, μετά το τρίτο εδάφιο:

"Η εξέταση των ποικιλιών αμπέλου σταφυλών προς ξήρανση γίνεται σύμφωνα με τις προδιαγραφές του παραρτήματος IV".

2. Στο άρθρο 3 παράγραφος 2 υπό γ) τα σημεία γγ) και δδ) αντικαθίστανται από το ακόλουθο κείμενο:

"γγ) μέσες τιμές, σχετικές με διάφορα έτη δοκιμών για την εν λόγω ποικιλία αμπέλου και την ή τις ποικιλίες-δείγματα, οι οποίες αφορούν:

- την απόδοση σε νωπές σταφυλές και ενδεχομένως σε σταφίδες, εκφραζόμενες σε χιλιόγραμμα ανά εκτάριο,

- τη φυσική πυκνότητα του γλεύκους,

- τη συνολική περιεκτικότητα σε οξύτητα του γλεύκους εκφραζομένη σε χιλιοστοϊσοδύναμα ανά λίτρο,

- όσον αφορά τις ποικιλίες σταφυλών προς ξήρανση, την ολική περιεκτικότητα σε σάκχαρα των σταφίδων, εκφραζομένη σε γραμμάρια ανά χιλιόγραμμο τελικού προϊόντος-

δδ) ανάλογα με την ειδική χρησιμοποίηση, εκτίμηση των σταφυλών, του γλεύκους, των σταφίδων ή του οίνου, που προέρχονται από την εξεταζομένη ποικιλία αμπέλου, αν είναι δυνατόν σε σχέση με τα προϊόντα που προέρχονται από την καλλιέργεια των ποικιλιών δειγμάτων, η οποία εκτίμηση να αναφέρεται:

- στα οργανοληπτικά χαρακτηριστικά,

- στην καταλληλότητα για ειδική χρησιμοποίηση,

- όσον αφορά τις ποικιλίες σταφυλών προς ξήρανση, στην ύπαρξη του αριθμού των γιγάρτων ανά ρόγα σταφίδος."

3. Προστίθεται το ακόλουθο παράρτημα:

ΠΑΡΑΡΤΗΜΑ IV

ΕΞΕΤΑΣΗ ΤΩΝ ΠΟΙΚΙΛΙΩΝ ΞΗΡΩΝ ΣΤΑΦΥΛΩΝ

1. Καλλιεργούμενη έκταση

Εφαρμόζονται οι διατάξεις του σημείου 1 του παραρτήματος 1- εν τούτοις, η έκταση πρέπει να είναι αρκετά μεγάλη, ώστε να είναι δυνατόν να τρυγηθούν από την εξεταζομένη ποικιλία και τις ποικιλίες δείγματα τουλάχιστον 4 εκατόκιλα σταφίδες.

2. Οργάνωση της δοκιμής

Η δοκιμή πραγματοποιείται υπό τη μορφή ομαδοποιήσεως σε επίπεδες επιφάνειες ή σε ελαφρά επικλινείς ή υπό μορφή επιμήκων τεμαχίων σε επιφάνειες με μεγάλη κλίση, ή στις τοποθεσίες, όπου για άλλους λόγους δεν είναι δυνατόν να πραγματοποιηθεί ομαδοποίηση. Η υπό εξέταση ποικιλία ή/και οι ποικιλίες δείγματα καλλιεργούνται τουλάχιστον σε δύο επαναλήψεις. Οι συνθήκες της καλλιεργείας και ιδίως η ημερομηνία φυτεύσεως, η επιλογή των ποικιλιών των υποκειμένων, ο τρόπος μορφώσεως, οι καταπολεμήσεις των ασθενειών και η λίπανση πρέπει να είναι ακριβώς οι ίδιες για την υπό εξέταση ποικιλία και τις ποικιλίες δείγματα.

3. Τρυγητός

Οι σταφυλές της υπό εξέταση ποικιλίας και της ή των ποικιλιών δειγμάτων τρυγούνται στο άριστο στάδιο ωριμότητος. Η υπό εξέταση ποικιλία ή/και οι ποικιλίες δείγματα δύναται να τρυγούνται σε διαφορετικές ημερομηνίες. Κάθε τμήμα του πειραματικού τεμαχίου τρυγείται χωριστά. Η απόδοση σε νωπές σταφυλές καθώς και η απόδοση σε σταφίδες με καθορισμένη υγρασία, προσδιορίζονται χωριστά για κάθε τεμάχιο.

4. Επεξεργασία κατά τη διάρκεια της αποξηράνσεως

Η επεξεργασία, ξήρανση και επιλογή των σταφυλών της ιδίας ποικιλίας που προέρχονται από διαφορετικά τεμάχια του αγρού όπου έγινε το πείραμα, γίνεται για όλες τις ποικιλίες μαζί, σύμφωνα με τις συνηθισμένες στην περιοχή μεθόδους. Οι σταφίδες υπόκεινται σε έλεγχο υγρασίας, για να γίνει η επαλήθευση της συμπληρώσεως της αποξηράνσεως. Το αποτέλεσμα των ελέγχων αυτών κρατείται εγγράφως.

5. Βιομηχανική επεξεργασία

Η επεξεργασία των σταφίδων γίνεται σύμφωνα με τις συνήθεις μεθόδους (μεταφορά, πλύσιμο, θείωση, ενδεχομένως ξήρανση, ψύξη, ετικετάρισμα) ταξινομούνται κατά μέγεθος και αξιολογούνται ως προς το χρώμα. Η απόδοση κατά μέγεθος και η αξιολόγηση ως προς το χρώμα εμφαίνονται γραπτώς.

6. Συσκευασία - αποθήκευση

Οι σταφίδες υπόκεινται σε ελέγχους του χρώματος και της κρυσταλλώσεως των σακχάρων, λαμβάνοντας υπόψη τη συσκευασία και τις προϋποθέσεις αποθηκεύσεως (θερμοκρασία, διάρκεια και υγρασία). Τα αποτελέσματα των ελέγχων αυτών διατηρούνται εγγράφως".

Άρθρο 2

Ο παρών κανονισμός αρχίζει να ισχύει την 1η Ιανουαρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 17 Δεκεμβρίου 1980.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 248 της 1.11.1972, σ. 53.

(2) ΕΕ αριθ. Ν 54 της 5.3.1979, σ. 75.